भारत में निशाना नहीं बनाया गया : राहत  
पाक गायक राहत फतेह अली खान ने कहा कि अगर उन्हें सम्मानपूर्वक बुलाया जाता है, तो वह फिर भारत जाएंगे।
पाकिस्तानी गायक और अघोषित विदेशी मुद्रा रखने के आरोप में भारत में गिरफ्तार किए गए राहत फतेह अली खान ने कहा है कि उन्हें भारत में निशाना नहीं बनाया गया और अगर उन्हें सम्मानपूर्वक बुलाया जाता है, तो वह फिर से भारत जाएंगे।  इसके अलावा उन्होंने अपने आपको दोषी स्वीकार किया और दावा किया कि वह विदेशी मुद्रा के संबंध में भारत के सीमा शुल्क कानून से अनभिज्ञ थे, इसलिए ऐसा हुआ।  बुधवार को पाकिस्तान लौटने पर मीडिया ने जब राहत से सवाल पूछे तो, उन्होंने कहा, अगर वे सम्मानपूर्वक बुलाएंगे, तो मैं फिर से भारत जाऊंगा। भारत में मैं इसलिए पकड़ा गया, क्योंकि मैं वहां के सीमा शुल्क कानून से अनभिज्ञ था।